Anna Maria van Schurman

Anna Maria van Schurman (født 5. november 1607 i Köln, død 4. mai 1678 i Wiuwerd) var en nederlandsk maler, poet, forfatter og lærd. Hun var kjent for sine kunnskaper innen filosofi, teologi, medisin og minst 14 språk, og ble ansett som et universalgeni. Hun var den første kvinnen i Europa som studerte ved et universitet.

Biografi 
Van Schurman ble født i Köln, og tilbrakte det meste av sitt liv i Utrecht i Nederland.

Hun opparbeidet seg språkkunnskaper i blant annet tysk, fransk, gammelgresk, latin, hebraisk, arameisk, arabisk, syrisk, persisk og etiopisk. Hun skrev lyrikk på fem språk, og forfattet dessuten en etiopisk grammatikk.

I 1636 studerte hun ved universitetet i Utrecht. Foruten å følge lukkede forelesninger, overvar hun også disputaser og foredrag som var åpne for alle. Hun studerte språkfag og medisin, men fremfor alt teologi.

I løpet av livet brevvekslet hun med en rekke fremtredende personer i Europa, deriblant Elisabeth Stuart, Simonds d'Ewes, Samuel Rutherford og Henrietta Maria av Frankrike. Hun spilte en nøkkelrolle i et nettverk av europeiske, lærde kvinner, som foruten henne bestod av blant andre Birgitte Thott, Christina av Sverige, Marie le Jars de Gournay, Batsua Makin og Dorothea Moore.

Gjennom bruk av syllogismer (en metode som også ble benyttet av de lærde i middelalderen), argumenterte Van Schurman for at kvinner burde få utdanning innen alle felt, men ikke burde bruke sin utdanning i yrkeslivet, samt at utdanningen ikke burde blandes med deres hjemlige plikter.

Verker (i utvalg) 
 De Vitae Termino (Om livets ende). Publisert i Leiden, 1639. Oversatt til nederlandsk som "Pael-steen van den tijt onses levens," publisert i Dordrecht, 1639.
 Dissertatio De Ingenii Muliebris ad Doctrinam, & meliores Litteras aptitudine. Paris, 1638, og Leiden, 1641. Oversatt til flere språk, inkludert nederlandsk, fransk (1646), og engelsk (1659, med tittelen "The Learned Maid or, Whether a Maid may be a Scholar").

 Opuscula Hebraea, Graeca, Latina, Gallica: prosaica adque metrica. Utrecht, 1648.
 En utgave av hennes samlede verker, inkludert korrespondanse på fransk, latin, gresk og hebraisk. Utgaven ble trykket opp igjen i 1650, 1652, 1723 og 1749.
 Eukleria seu Meliores Partis Electio. Publisert i Altona, 1673. Hennes selvbiografi, forfattet på latin. Oversatt til nederlandsk og tysk.

Ettermæle 
Den amerikanske kunstneren Judy Chicago ga Van Schurman én av 39 plasser ved middagsbordet i kunstinstallasjonen The Dinner Party.

Referanser

Eksterne lenker 
 Nettstedet Anna Maria van Schurman, redaktør: Pieta van Beek (1958- )

Nederlandske forfattere
Nederlandske filosofer
Polyhistorer
Nederlandske malere
Personer fra Köln